Vammaispalvelun muutosten toimeenpanon ohjausryhmä

Asettaminen	
	Sosiaali- ja terveysministeriö on tänään asettanut ohjausryhmän ohjaamaan ja koordinoimaan vammaispalvelulain muutosten toimeenpanoa.	

Toimikausi	
	15.4.2009 - 30.4.2010  	

Tausta	
	Osana pääministeri Matti Vanhasen I hallituksen aikana aloitettua vammaislainsäädännön kokonaisuudistusta tulevat 1.9.2009 voimaan vammaispalvelulain uudet säännökset palvelutarpeen selvittämisestä, palvelusuunnitelmasta sekä asian viivytyksettömästä käsittelystä. Palveluita koskeva merkittävä sisällöllinen muutos koskee vaikeavammaisten henkilöiden oikeutta henkilökohtaiseen apuun, joka on kunnan erityisen järjestämisvelvollisuuden piiriin kuuluva palvelu.

Vammaispalvelujen soveltamiseen on jo pitkään kaivattu yhtenäistä ohjeistusta ja linjauksia. Tämä tarve on vahvasti tullut esille myös vammaispalvelulain edellä mainittujen muutosten valmistelun yhteydessä. Hallituksen esitykseen on kirjattu, että vammaispalvelulain uusien säännösten, erityisesti henkilökohtaisen avun osalta, toimeenpano edellyttää sosiaali- ja terveysministeriöltä ja osittain myös sen alaiselta valtionhallinnolta panostusta uudistusta koskevaan tiedottamiseen, kouluttamiseen ja ohjaukseen sekä seurantaan. Uudistusta koskevat tulkintasuositukset laaditaan yhteistyössä eri toimijoiden kanssa ja niistä tiedotetaan muun muassa käyttäen hyväksi sähköisiä tiedonvälityskanavia (vrt. Lastensuojelun käsikirja Sosiaaliportissa lastensuojelulain toimeenpanon tukena). Näin edistetään käytännön asiakastyössä tehtävien ratkaisujen muodostumista yhdenmukaisiksi ja sisällöltään lain mukaisiksi.

Kunta- ja palvelurakenneuudistusten myötä muuttuneet ja muuttuvat kuntakokonaisuudet ja yhteistoiminta-alueet lisäävät yhtenäisen ohjeistuksen tarvetta vammaispalveluita järjes-tettäessä muidenkin kuin edellä mainittujen uusien säännösten osalta.

Myös eduskunta on edellyttänyt, että hallitus ryhtyy toimenpiteisiin, joilla vahvistetaan sosiaali- ja terveyspalvelujen ohjauksen sitovuutta ja vaikuttavuutta sekä kansalaisten yhdenvertaisuutta perusoikeuksien toteutumisessa ja sosiaali- ja terveyspalveluiden saannissa.	

Tavoitteet	
	Asetettavan ohjausryhmän tavoitteena on tukea vammaispalvelulain uusien säännösten yhdenmukaista toimeenpanoa sekä vammaispalvelulain säännösten yhtenäistä soveltamista kokonaisuudessaan. Tätä varten ohjausryhmä ohjaa sekä helppokäyttöisen ja kaikille toimijoille saavutettavan sähköisen verkkokäsikirjan laatimista vammaispalvelulain soveltamisen tueksi että vammaispalvelulain muutosten muuta toimeenpanoa. Ohjausryhmä toimii STM:n johdolla ja se kootaan kuntien ja vammaisten henkilöiden sekä muiden asiaan kiinteästi liittyvien tahojen edustajista, joiden yhteistyöllä ohjataan ja seurataan käsikirjan valmistelua. Terveyden ja hyvinvoinnin laitos (THL) vastaa sekä käsikirjan sisällön tuottamisesta että sen teknisestä toteutuksesta ja ylläpidosta sekä vammaispalvelulain muutosten toteutumisen seurannasta. 

Valtioneuvoston vammaispoliittisessa selonteossa vuonna 2006 kirjattujen vammaispoliittisten periaatteiden sekä Suomen allekirjoittaman YK:n vammaisten henkilöiden oikeuksia koskevan yleissopimuksen lähtökohtien mukaisesti tavoitteena kaikessa vammaisia henkilöitä koskevassa päätöksenteossa on mahdollistaa vammaisten henkilöiden toimiminen aktiivisina ja täysivaltaisina kansalaisina yhteiskunnan eri alueilla. Vammaispalvelut toteuttavat vammaisten henkilöiden keskeisiä perusoikeuksia ja sen vuoksi on tärkeää, että niitä koskeva ensi asteen päätöksenteko on lainmukaista ja perusoikeuslähtöistä.	

Tehtävä	
	Ohjausryhmän tehtävänä on 
1) ohjata vammaispalvelulain soveltamista tukevan ja ohjaavan käsikirjan valmistelua, ajantasaisena pitämistä sekä siihen liittyvää tiedottamista
2) ohjata lainmuutosten toteutumisen seurantaa.	

Organisointi	
		Puheenjohtaja Päivi Voutilainen, neuvotteleva virkamies, sosiaali- ja terveysministeriö 
	
		Jäsenet:	
		Markku Litola, lakimies, sosiaali- ja terveysministeriö 	
		Jaana Viemerö, erityisasiantuntija, Suomen Kuntaliitto 	
		Aulikki Rautavaara, kehittämispäällikkö, Terveyden ja hyvinvoinnin laitos 	
		Kalle Könkkölä, puheenjohtaja, STM, Valtakunnallinen vammaisneuvosto 	
		Merja Heikkonen, puheenjohtaja, Vammaisfoorumi 	
		Timo Mäkelä, lääninsosiaalitarkastaja, Oulun lääninhallitus 	
		Päivi Nurmi-Koikkalainen, vammaispalvelupäällikkö, Espoon kaupunki 	
		Satu Tanttu, projektikoordinaattori, Keravan kaupunki 	
		Keijo Kaskiaho, perusturvalautakunnan jäsen, Kouvolan kaupunki 	
		Jukka Kaukola, vammais- ja esteettömyysasiamies, Tampereen kaupunki
	
		Sihteerit:
Matti Ojala, ylilääkäri, Terveyden ja hyvinvoinnin laitos 	
		Jaana Huhta, lakimies, sosiaali- ja terveysministeriö 	

	Ohjausryhmän pysyviä asiantuntijoita ovat hallitusneuvos Riitta Kuusisto ja ylitarkastaja Aini Kimpimäki, STM. Ohjausryhmä voi työnsä tueksi kuulla muita asiantuntijoita.	

Kustannukset ja rahoitus	
	Ohjausryhmän tulee työskennellä virka-aikana ilman eri korvausta.
Ohjausryhmän menot maksetaan momentilta 33.01.01.	

	Peruspalveluministeri	Paula Risikko	

	Vanhempi hallitussihteeri	Anne-Marie Brisson	

LIITTEET	

JAKELU	
	Päätöksessä mainitut	

TIEDOKSI	
	Sosiaali- ja terveysministeri Hyssälä
Valtiosihteeri Savolainen
Erityisavustaja Tallavaara
Kansliapäällikkö Välimäki
Espoon kaupunki
Keravan kaupunki
Kouvolan kaupunki
Oulun lääninhallitus
Suomen Kuntaliitto
Tampereen kaupunki
Terveyden ja hyvinvoinnin laitos
Vammaisfoorumi ry
Sosiaali- ja terveysministeriö
- HTO
- STO
- VANE
- VIE
- HARE
- kirjaamo